“โคแมนชี่ อินเตอร์เนชั่นแนล” เคาะราคา IPO 7.80 บ. จ่อเทรด mai 11 พ.ย.นี้
“โคแมนชี่ อินเตอร์เนชั่นแนล” หรือ COMANผู้พัฒนาเพื่อจำหน่าย ติดตั้ง และให้บริการโปรแกรมสำเร็จรูปเพื่อใช้บริหารงานโรงแรมและลงทุนในบริษัทอื่น เคาะราคา IPO 7.80 บ./หุ้น เปิดจอง 2-4 พ.ย.59 เข้าเทรด mai 11 พ.ย.นี้ โดยมี บล.ทรีนีตี้ เป็นที่ปรึกษาทางการเงิน
31 ต.ค. 2559

บริษัทโคแมนชี่ อินเตอร์เนชั่นแนล จำกัด (มหาชน) หรือ COMAN ระบุว่า บริษัทได้กำหนดราคาเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 34,000,000 หุ้น ที่ราคาหุ้นละ 7.80 บาท จากมูลค่าที่ตราไว้หุ้นละ 0.50 บาท โดยเปิดให้จองซื้อในช่วงวันที่ 2-4 พ.ย.59 และจะเข้าซื้อขายในตลาดหลักทรัพย์ เอ็ม เอ ไอ (mai) ในวันที่ 11 พ.ย.นี้
ทั้งนี้ COMAN เป็นผู้พัฒนาเพื่อจำหน่าย ติดตั้ง และให้บริการโปรแกรมสำเร็จรูปเพื่อใช้บริหารงานโรงแรม (Business Solutions Software for Hotel) และลงทุนในบริษัทอื่น
อนึ่ง COMAN กำหนดสัดส่วนการเสนอขายหุ้น IPO แบ่งเป็น เสนอขายต่อผู้มีอุปการคุณของผู้จัดจำหน่ายหลักทรัพย์ จำนวน 24,300,000 หุ้น คิดเป็น 71.5% ของจำนวนหุ้นทั้งหมดที่เสนอขาย, เสนอขายต่อนักลงทุนสถาบัน จำนวน 2,000,000 หุ้น คิดเป็น 5.9% ของจำนวนหุ้นทั้งหมดที่เสนอขาย และเสนอขายต่อผู้มีอุปการคุณของบริษัทฯ จำนวน 7,700,000 หุ้น คิดเป็น 22.6% ของจำนวนหุ้นทั้งหมดที่เสนอขาย
โดยบริษัทระบุในแบบแสดงรายการข้อมูล (ไฟลิ่ง) ว่า วัตถุประสงค์การใช้เงิน ได้แก่ ใช้พัฒนาโปรแกรมและโซลูชั่นที่เกี่ยวเนื่องกันของบริษัทฯ และบริษัทย่อย 30 ล้านบาทในช่วงปี 59-60, ใช้เป็นทุนหมุนเวียนของบริษัทฯ และบริษัทย่อย 30.30 ล้านบาทในช่วงปี 59-61 และ งบประมาณเพื่อเข้าร่วมลงทุนในบริษัทอื่น 189 ล้านบาทในช่วงปี 60-61 รวม 249.30 ล้านบาท 